 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

סא"ל לידור דרכמן– שופטת

רס"ן יניב גרוס - שופט

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשם: ח/XXX סמל ע' מ' פ' (ע"י ב"כ, עו"ד שמעון אמיר)**

הכרעת-דין

על פי הודאתו מורשע הנאשם בעבירה של הוצאת רכוש מרשות הצבא, לפי סעיף 77(א)(1) לחוק השיפוט הצבאי, התשט"ו-1955 , בהתאם לכתב האישום המתוקן ולפרטים הנוספים.

**ניתנה היום, כ"ה בתשרי התשפ"ד, 10.10.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

גזר-דין

הנאשם הורשע על פי הודאתו בעבירה של הוצאת רכוש מרשות הצבא, בגין הוצאת מאה כדורי 5.56 מילימטר לערך עובר ליום 21.09.2023, אז יצא לביתו כשהתחמושת מצויה בתיקו האישי. התחמושת נמצאה בבדיקת שיקוף בתחנת הרכבת והדבר דווח על ידי משטרת ישראל לגורמי מצ"ח שפתחו בחקירה. מאז פתיחת החקירה מוחזק הנאשם במעצר סגור.

הנאשם משרת כרכז אמצעי תקשוב והתגייס לצה"ל בחודש דצמבר 2021.

הצדדים נקשרו בהסדר טיעון במסגרתו שקלו את חומרת העבירה וטיבה. מנגד, שקלו את ויתור ההגנה על טענותיה, את עברו הנקי של הנאשם, החיסכון בזמן שיפוטי, נסיבות הנאשם מבית והעדר ראיות למניע פלילי בהוצאת התחמושת.

הוצאת רכוש מרשות הצבא, בדמות זה שהוציא הנאשם טומנת בחובה סיכון בהגעת האמל"ח לידיים בלתי מורשות ובשל כך יש בה פוטנציאל סיכון רב. עם זאת, יש לבחון גם את נסיבות ביצוע העבירה, היקף התחמושת שהוצאה ואת טענות ההגנה הנוגעות לנסיבות הוצאת הרכוש. אף שמדובר בהסדר מקל, נוכח ויתור ההגנה על טענות ראייתיות ועברו הנקי של הנאשם, הן הפלילי והן המשמעתי, מצאנו לאמץ את ההסדר. ראינו, בצד הטלת עונש המאסר בפועל, לגזור לנאשם עונש מותנה מרתיע הצופה פני עתיד.

**על הנאשם נגזרים, אפוא, העונשים הבאים:**

1. **עשרים ושישה (26) ימי מאסר לריצוי בפועל, שיימנו החל ביום מעצרו, 21.09.2023.**
2. **עונש מאסר מותנה בן שישה (6) חודשים למשך שנתיים (2), שלא יעבור עבירה של הוצאת נשק מרשות הצבא או הוצאת רכוש מרשות הצבא או כל עבירה שיש בה יסוד של שליחת יד ברכוש הזולת.**
3. **הורדה לדרגת טוראי.**

**זכות ערעור כחוק.**

**ניתן היום, כ"ה בתשרי התשפ"ד, 10.10.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מהמקור  
  
ק' בית הדין**

**נערך על ידי: א.ל**

**בתאריך: 24.10.2023**

**חתימת המגיה: סגן שיר בן-ארמון**